Säästötarve on iso, mutta asiantuntijan mukaan tehtävä ei ole mahdoton Tampereen kokoiselle kaupungille.

Tampereen kaupunki joutuu etsimään säästökohteita jopa kymmenien miljoonien edestä taloutensa tasapainottamiseksi.

Kaupunginvaltuusto saa tänään maanantaina pöydälleen pormestari Lauri Lylyn ensimmäisen talousarvioehdotuksen. Lylyn vuoden 2018 budjettiehdotus on yli 15 miljoonaa pakkasella.

Talouden tasapainottamiseksi pormestari Lyly on käynnistämässä erillisen ohjelman.

Ylen pyynnöstä Tampereen talouslukuja läpikäyneen hallintotieteiden tohtorin Eero Laesterän mukaan silmiinpistävää on, että jokainen sektori on saamassa esityksessä lisärahaa vaikka sopeutustarve on tiedossa.

– Näyttäisi siltä, että sellainen 25–35 miljoonaa on se tarve, että kaupunki pystyy myös lyhentämään lainaa jossain vaiheessa, Laesterä sanoo.

Isoimmat säästöt Tampereella näyttäisivät olevan edessä sotepuolella.

– Sote ei tule pääsemään ensi vuoden budjettitavoitteeseen sopeuttamatta aika reilusti. Se on varmaan 15–20 miljoonan euron luokkaa, Laesterä täräyttää.

Kammattavaa löytyy

Kaupungin säästötarve on iso, mutta Laesterän mukaan tehtävä ei ole mahdoton Tampereen kokoiselle kaupungille.

Tampere on tehnyt alijäämäisiä tilinpäätöksiä pitkän aikaa. Ensi vuosi olisi Tampereelle järjestyksessään jo kahdeksas pakkasella oleva budjetti.

– Jossain vaiheessahan kierre on pakko katkaista. Ja se kierre on saatava katkaistua ennen kuin sote tulee, jos se tulee, Laesterä ohjeistaa.

Hallintotieteiden tohtori Eero Laesterä Petri Vironen / Yle

Suoraa karsintalistaa Laesterä ei anna.

Hänen mukaansa kammattavaa kaupungissa kuitenkin löytyy, etenkin kun vertaa Tampereen palvelurakennetta muihin suurimpiin kaupunkeihin.

– Tampereen palvelurakenteessa on kymmenien miljoonien eurojen ero ihan peruspalveluissa.

– Toisaalta kun katsotaan vapaa-ajanpalveluita ja liikuntapalveluita, joita kaupunki tuottaa muullekin maakunnalle. Ne ovat kieltämättä enemmän resursoidut kuin muilla tässä six pack-kokonaisuudessa, Laesterä arvioi.

Laesterän mukaan säästöjä on vaikea hakea ilman henkilötyövuosiin kajoamista.

– Uskon, että Tampere on niin suuri työllistäjä, että siellä saadaan tehtyä asioita eläköitymisen kautta vähän kevyemmin kuin pienissä kunnissa, Laesterä sanoo.

Tampere kiristää vyötä, maakunta hyötyy

Tampere aikoo tuottaa sosiaali- ja terveyspalvelut ensi vuonna noin 15 miljoonaa euroa nykyistä edullisemmin.

– Jos näitä menoja ei pysty supistamaan sille tasolle, niin Tampereen kaupunki ja veronmaksajat ovat Tampereella aika vaikeassa paikassa.

Petri Aaltonen / Yle

Käytännössä Tampereen on etsittävä Lylyn johdolla tehokkaammat tavat tuottaa nykyiset palvelut tai tuottaa vähemmän palveluita kuin tällä hetkellä.

Laesterän mukaan tämä sataa pirkanmaalaisten laariin.

– Mitä enemmän Tampereen kaupunki pystyy puristamaan nimenomaan sotekustannuksia alaspäin ennen uudistusta, niin sitä enemmän sekä maakunta että maakuntalaiset tulee hyötymään tästä Tampereen kaupungin ponnistuksesta.

– Tämä tarkoittaa myös sitä, että alueen kuntien tulisi myös tukea Tamperetta näissä asioissa, Laesterä kehottaa.